
Az elektronikus tulajdonságok finomhangolása platinatartalmú hidroformilező katalizátorrendszerekben

[image: ]A platinakatalizált hidroformilezés egyik kulcsfontosságú elemi lépését, az olefin beékelődést befolyásoló elektronikus hatásokat a PBEPBE sűrűségfunkcionál módszerrel vizsgáltam az SMD szolvatációs modell alkalmazásával. Egyszerű modellvegyületek segítségével tanulmányoztam a szubsztrátumok, a foszfin ligandumok, és a kokatalizátor szerepét.
Az olefin szubsztrátum hatását para-szubsztituált sztirolok segítségével vizsgáltam és meghatároztam a sztirolok kötési energiájának, valamint az olefininzerció aktiválási szabadentalpiájának a szubsztituensek elektronikus hatásától való függését. Megállapítottam, hogy mindkét parameter igen jó lineáris korrelációt adott a para-szubsztituensek Hammett konstansával. Az olefin beékelődés mechanizmusát a mellékelt ábra szemlélteti.
A foszfin ligandumok etilén-inzerciós aktiválási szabadentalpiára gyakorolt hatását az elektronszívó jelleg finomhangolásával vizsgáltam. Amennyiben a foszforatomokon mérsékelten elektronszívó szubsztituensek találhatók, úgy nagyobb reakciósebesség várható, mint a skála két végén található metil és trifluormetil szubsztituensek esetében.
A trihalogenosztannát kokatalizátor szerepét különféle kvantumkémiai eszközökkel vizsgáltam, mint a töltésdekompozíciós analízis (CDA), Bader-analízis (QTAIM), doménen átlagolt Fermi-lyuk analízis (DAFH). A korábbi feltételezésekkel ellentétben azt találtam, hogy a triklorosztannát ligandum mérsékelt szigma-donor és gyenge pí-akceptor sajátsággal rendelkezik. Az elektronikus tulajdonságok aránylag erős oldószerfüggést mutattak, mely kihangsúlyozza az oldószerhatások figyelembe vételének fontosságát átmenetifém-komplexek elektronszerkezetének számításakor is.

